

Ένα ουράνιο αντικείμενο έπεσε στον θαλάσσιο χώρο μεταξύ Κεφαλονιάς και Ζακύνθου χθες το βράδυ, περίπου στις 9:30, σύμφωνα με αναφορές κατοίκων.

Εκτιμήσεις ειδικών κάνουν λόγο για μετεωρίτη, καθώς οι αναφορές μιλούν για λάμψη που ακολουθήθηκε από έντονο κρότο. Πάντως δεν προκλήθηκαν ζημιές. Σύμφωνα με τον Διονύση Σιμόπουλο, διευθυντή του Ευγενίδειου Πλανηταρίου, το αντικείμενο είχε βάρος περίπου δύο κιλών και «μέγεθος λάχανου».

Το λαμπερό αντικείμενο, που διέσχισε τον ουρανό, παρατήρησαν και κάτοικοι άλλων περιοχών, ακόμη και της Αθήνας και της Θεσσαλονίκης, καθώς αρκετά ήταν τα τηλεφωνήματα πολιτών σε μέσα μαζικής ενημέρωσης, που ήθελαν να ενημερωθούν.

Καθησυχαστικός ήταν ο κ. Σιμόπουλος, ο οποίος ανέφερε ότι δεν είναι κάτι το ιδιαίτερο και ότι κάθε μέρα, πέφτουν 100 τόνοι τέτοιων αντικειμένων στη γη.

Για απομεινάρια κάποιου μετεωρίτη (βολίδα μετεωρίτη) που πέρασε πολύ κοντά από τη γη και η τροχιά τους διασταυρώθηκε με αυτήν του πλανήτη μας με αποτέλεσμα να εισέλθουν στην ατμόσφαιρα, έκανε λόγο και ο καθηγητής Αστρονομίας Νίκος Ματσόπουλος.